Aussies maak dinge baie warm vir ProteasPat Cummins het Dean Elgar reeds in die tweede boulbeurt vir ’n nulletjie uitgehaal. Foto: Twitter. Australië het ongetwyfeld die hef in die hand ná die derde dag se spel van die tweede toets teen die Proteas op die ikoniese Melbourne-krieketveld (MCG). Die tuisspan se spelers het hul eerste beurt op 575/8 verklaar, terwyl hulle binne ŉ oogwink van Dean Elgar ontslae geraak het. Toe reën die dag se spel kortgeknip het, het die Suid-Afrikaners met hul telling op 15/1 gewankel – ŉ reuseagterstand van 371 lopies. Tog het die dag glad nie sleg vir Elgar se troepe begin nie. ŉ Vurige Anrich Nortjé het vanaf agtereenvolgende aflwerings van Travis Head en David Warner ontslae geraak, terwyl Kagiso Rabada ŉ kort rukkie later ook vir Pat Cummins terug na die kleedkamer gestuur het. Head, bowled! Warner, bowled! Cummins… Nortje almost nailed a hat-trick on the morning of day three! #PlayOfTheDay #AUSvSA | @nrmainsurance pic.twitter.com/SNscXWv9aT — cricket.com.au (@cricketcomau) December 28, 2022 ŉ Oornagtelling van 386/3 het skielik 400/6 geword en plaaslike krieketondersteuners het waarskynlik gedink dat die Protea-boulaanval weer eens tot die span se redding probeer kom het. Alex Carey en Cameron Green het egter met ŉ vennootskap van 112 lopies die deur in die Suid-Afrikaners se gesigte toegeslaan. Carey (111 lopies) het die eerste Australiese paaltjiewagter sedert Brad Haddin in 2013 geword om ŉ toetshonderdtal aan te teken, terwyl Green 51 lopies tot die telling bygedra het; gebreekte vinger en al. Cam Green getting around Alex Carey! ???? #AUSvSA pic.twitter.com/m7R1w44gG2 — cricket.com.au (@cricketcomau) December 28, 2022 Ondanks Nortjé se heldedade – Warner het gesê dit was die vinnigste boulwerk wat hy nóg in sy toetsloopbaan trotseer het – is die Proteas op koers om die toets en die reeks te verloor. ŉ Mens kan seker nie veel van die kolwers verwag nie. Volgens die gesaghebbende Wisden-krieketpublikasie slaan die Protea-kolwers vanjaar hul lopies teen ŉ gemiddeld van 23. Slegs Bangladesj se gemiddeld van 22,49 is swakker. Terselfdertyd is die Suid-Afrikaners vir minder as 200 lopies in hul laaste sewe kolfbeurte uitgehaal. ŉ Mens kan seker hoop uit Faf du Plessis en AB de Villiers se verstommende walgooibeurte destyds in Adelaide put, maar hierdie Protea-kolflys boesem hoegenaamd nie dieselfde vertroue in nie. Suid-Afrika 189/10 in 68,4 boulbeurte: Marco Jansen 59, Kyle Verreynne 52 en Cameron Green 5/27. Australië 575/8 verklaar in 145 boulbeurte: David Warner 200, Alex Carey 111 en Anrich Nortjé 3/92. Suid-Afrika 15/1 in 7 boulbeurte: Pat Cummins 1/0.